b'\n_START_ARTICLE_\nVadi Hammamat\n_START_PARAGRAPH_\nVadi Hammamat, v prevodu Dolina \xc5\xa1tevilnih kadi, je suho re\xc4\x8dno korito v egiptovski Vzhodni pu\xc5\xa1\xc4\x8davi pribli\xc5\xbeno na pol poti med Quseirjem in Qino. Vadi je bil pomembno rudarsko sredi\xc5\xa1\xc4\x8de in trgovska pot med dolino Nila in Rde\xc4\x8dim morjem. Zaradi tri tiso\xc4\x8d let starih skalnih gravur in napisov je pomembno arheolo\xc5\xa1ko najdi\xc5\xa1\xc4\x8de in turisti\xc4\x8dna zanimivost.\n_START_SECTION_\nTrgovska pot\n_START_PARAGRAPH_\nHammamat je bil glavna povezava med Tebami in Rde\xc4\x8dim morjem, kasneje pa del svilne ceste, ki je preko Arabije vodila v Azijo in na Afri\xc5\xa1ki rog. Pot od Nila do Rde\xc4\x8dega morja je dolga pribli\xc5\xbeno 200 km. Za\xc4\x8dela se je v Koptosu (Qift) malo severno od Luksorja in kon\xc4\x8dala v Al Quseirju na obali Rde\xc4\x8dega morja. Koptos je bil pomembno upravno, versko in trgovsko sredi\xc5\xa1\xc4\x8de. Mesti na obeh skrajnih koncih poti sta bili ustanovljeni v Prvi dinastiji, \xc4\x8deprav arheolo\xc5\xa1ke najdbe ka\xc5\xbeejo, da bilo ozemlje ob poti naseljeno \xc5\xbee pred tem.\n_START_SECTION_\nKamnolomi\n_START_PARAGRAPH_\nV Starem Egiptu je bil Vadi Hammamat glavno sredi\xc5\xa1\xc4\x8de kamnolomov. Odprave v Vzhodno pu\xc5\xa1\xc4\x8davo so dokumentirane \xc5\xbee od 2. tiso\xc4\x8dletja pr. n. \xc5\xa1t. V vadiju so izpostavljene predkambrijske kamnine arabsko-nubijske tektonske plo\xc5\xa1\xc4\x8de, med njimi bazalt, skrilavci, poseben sivozelen pe\xc5\xa1\xc4\x8denjak, ki se je uporabljal za sklede, palete in sarkofage, in zlatonosen kremen. Eden od \xc5\xa1tevilnih zgodnjih in preddinasti\xc4\x8dnih artefaktov iz zna\xc4\x8dilnega kamna iz Vadi Hammamata je Narmerjeva paleta._NEWLINE_Faraon Seti I. je dal v vadiju izkopati prvi vodnjak s pitno vodo, Senusret I. pa je tja po\xc5\xa1iljal rudarske odprave. Podro\xc4\x8dje kamnolomov je opisano v najstarej\xc5\xa1i znani geolo\xc5\xa1ki karti \xe2\x80\x93 Torinski karti, ki jo je izdelala rudarska odprava Ramzesa IV.\n_START_SECTION_\nNapisi\n_START_PARAGRAPH_\nVadi Hammamat je pomemben predvsem zaradi staroegip\xc4\x8danskih grafitov in kasnej\xc5\xa1ih napisov iz obdobja svilne ceste. V vadiju so tudi napisi, starej\xc5\xa1i od najstarej\xc5\xa1ih egip\xc4\x8danskih dinastij. Mednje spadata edini naslikani petroglif v Vzhodni pu\xc5\xa1\xc4\x8davi in risbe \xc4\x8dolnov iz trsja, datirane v obdobje okoli leta 4000 pr. n. \xc5\xa1t.\n_START_SECTION_\nKasnej\xc5\xa1i Vadi Hammamat\n_START_PARAGRAPH_\nTrgovska pot in rudnik sta se izkori\xc5\xa1\xc4\x8dala tudi v rimskem in bizantinskem obdobju Egipta. Rimljani so v vadiju postavili mitnico, Bizantinci pa so odprli rudnike iz Novega kraljestva in ptolemajskega obdobja v Bir Umm Fawakhirju in oba stra\xc5\xbena stolpa ob poti, ki sta se ohranila. Rimljani so odprli vrsto vodnih postaj (hydreuma), od katerih se je ohranil Devi\xc5\xa1ki stolp v Qasr el Banatu._NEWLINE_Skozi vadi je zdaj speljana 194 km dolga asfaltna cesta Wadi Hammamat, ki turistom olaj\xc5\xa1a potovanje iz Luksorja in Teb proti Rde\xc4\x8demu morju.\n_START_SECTION_\nSvetopisemski pomen\n_START_PARAGRAPH_\nV Eksodusu je omenjen Pi-hahiroth na vzhodni obali Sinaja malo ju\xc5\xbeno od Akabskega zaliva v bli\xc5\xbeini tebanskega pristani\xc5\xa1\xc4\x8da Elim. Tukaj naj bi se ustavili Judje na begu iz Egipta, kar ka\xc5\xbee, da je njihova pot vodila skozi Vadi Hammamat.'